정조 8년
甲辰八月二十九日卯時。上詣眞殿展拜。仍御仁政門。行朝參入侍時。行左承旨朴祐源。行右承旨李在學。左副承旨柳誼。右副承旨權。假注書金孝建李敬五。記注官金健修。記事官金鳳顯。一提學金鍾秀。二提學吳載純。一直提學鄭志儉。檢校直提學徐有防。原任直閣金宇鎭金載瓚。檢校直閣徐龍輔。原任直閣鄭東浚。待敎李崑秀。檢校待敎尹行任。以次侍立。上具翼善冠衮龍袍。乘輿出仁和門。詣璿源殿。就拜位行禮如儀。二品以上。追後入參訖。仍還詣仁政門。陞御座。引儀唱臚。宗親文武百官。俱以黑團領。行四拜禮。宣敎官朴祐源。讀傳宣敎曰。王若曰。嗚呼。今年今日。卽我先大王御極之回甲也。環海東小大臣庶。莫不誦嵬蕩之德。起於戲之思。矧予小子。抱弓茹痛。九易寒暑。稱觴呼嵩。展誠無所。八字徽稱。未足以模繪日月之光。報答天地之恩。予今日所當勉者。顧不在於紹我先大王之心法。遵我先大王之制度。保我先大王之朝紳。安我先大王之黎庶。毋替夫艱大之投。而若其左右予協贊予。以啓我太平萬歲。以貽我元良燕謨。又不在於凡百有位也歟。噫。堯傳舜授。周情孔思。先大王所眎之心法。而予莫之能述。五禮六典。玉條金科。先大王所垂之制度。而予莫之能明。杯酒戈鋋。錫福歸極。先大王之保合朝紳。而予莫之能體。袵席溝壑。轉呻爲謠。先大王之利安黎庶。而予莫之能行。推玆以往。百度皆然。予爲是懼。夙夜儆戒。業業兢兢。何時可已。而中元之霜露方濡。履端之月日重回。俛仰疇昔。感慕者切。玆予竊寓踐位行禮之意。與宗親文武百官。祗拜眞殿。仍御仁政門。行朝參之禮。是門也先大王所御之門也。是朝也先大王所受之朝也。是日是儀。豈爲觀瞻。蓋示以鞏基篤慶之有自也。詩曰先君之思。以勗寡人。書曰后德惟臣。否德惟臣。顧今造庭諸臣。孰非昔年逮事之人。其不然者。卽是乃祖乃父。迪我先后。世篤忠貞。以遺爾孫子耳。曷可不同休共戚。相助爲理耶。闡揚繼述。永裕後昆。其責在予。寅協精白。乃心王室。其責在臣。咨爾臣工。各共其職。毋納予一人于匪彝。於昭陟降。日監在玆。予於此。又有所興懷者。褒忠奬節。有國大政。雖在異代。尙且表章之。況爲我先大王。一心翊戴者乎。嗚呼。辛壬事。尙何言哉。語其時。則國勢凜凜乎一髮。如廈將傾。誰爲巨匠。若津無涯。誰任梢工。曰若二三臣忠良。捐生捨命。誓扶我宗祊。質天地鬼神無疑。視刀鉅鼎鑊如歸。掃蕩群陰。擎升六龍。卒之有是年是日。官爵之大小雖殊。要皆只知有國。不知有身。爲我先大王。效忠立殣則一也。予自在春宮。素識其偉功大節。每按故事。未嘗不掩卷太息。逮予嗣服。或配食于太室。或侑祭于江祠。或賜諡。或贈秩。或錄後。褒奬之典。庶幾無憾。而嗚呼。今年今日。亦豈以褒奬之備至。更無眎意之擧乎。故相忠獻公金昌集。忠愍公李健命。忠文公李頤命。忠翼公趙泰采。贈判書忠獻公李廷熽家。遣近侍致祭。子孫錄用之敎。今夏大政。已有承傳。三大臣後裔。次第收錄。而忠翼之孫。未免獨漏。不可以年前除職而止耳。銓曹着意搜訪以聞。贈參判金省行。慘被鍛鍊之死。不撓其忠義之凜然。尤有卓爾者。昔我先大王。屢加褒嘉之敎。逢今日。豈無別般表章之擧。特令旌閭。忠簡公趙聖復。其之死不撓。與金省行無異。一體旌閭。贈贊成忠定公李弘述。景武公李宇恒。贈判書忠愍公尹慤。忠穆公李尙。忠莊公白時耇。忠毅公金時泰。故兵使沈搢家。遣禮官致祭。故武臣梁益杓禹弘采。故訓導李鳳鳴。尙闕貤贈。實屬欠典。竝令贈職。噫。白髮丹心。起自投荒。以明義理嚴懲討爲己任。勤勤懇懇。矢死靡悔者。故相文忠公鄭澔。文忠公閔鎭遠是已。況且兩大臣枚卜。俱在先朝光御之初。而近因其家之零替。在朝者甚尠。奉祀孫特爲錄用。布衣抗疏。字字腔血。倫彝以之不墜。凶賊以之破膽。予於李義淵見之。中丞之贈。豈云稱其樹立。特令陞秩加贈。達城嗣孫之首被毒鋒。凶徒之羅織。吁亦憯矣。府院君家。遣近侍亦爲致祭。故判書忠肅公李晩成。伊時事。每一思惟。令人衋傷。此人且是文貞之叔。奉祀孫。令該曹問名草記。故參判毅簡公洪啓迪。易名之後。迄不宣諡云。另飭銓郞。斯速往宣。噫。今玆之擧。寔出於君臣上下不忘是日。聿追先烈之意。亦可爲扶倫常樹風敎之一助。咨爾在廷百僚。咸須聽悉。讀訖。領府事金尙喆。領議政鄭存謙。判府事徐命善李徽之洪樂性。行副司直具善復。兼禮曹判書金魯鎭。行副司直徐有隣。戶曹判書鄭一祥。吏曹判書金履素。知敦寧趙時俊。行副司直李柱國。咸春君李昌運。行副司直徐有大。大司憲李聖圭。司諫尹在醇。掌令李迪喆。持平沈晉賢。校理金履鏞。副校理姜成種仁。正言李顯道李翼晉。以次進伏。尙喆等進前曰。勞動之餘。聖體。若何。上曰。一樣矣。尙喆等曰。王大妃殿氣候。何如。上曰。一樣矣。尙喆等曰。惠慶宮氣候。何如。上曰。一樣矣。尙喆等曰。世子宮凡節。連得平善乎。上曰。好過矣。有隣曰。惠慶宮進御湯劑。今當煎入乎。上曰。煎入。可也。命善曰。得無別般症候乎。上曰。幸無他症矣。上曰。都承旨以宋載經頒布。牌去來催促。先入侍後謝恩事。分付。可也。孝建承命出傳。尙喆曰。今日朝參。誠千古曠絶之盛擧。俄下宣敎。臣等未得詳承。伏願一覽焉。上曰。依。尙喆等伏讀訖。尙喆曰。殿下以是日踐位行禮。寔出於繼志述事。而綸音誕宣。聖孝冞光。臣等奉讀未半。下懷攢祝。不知所以仰達矣。存謙曰。惟我聖祖踐阼之年。卽是帝堯御極之歲。當五百之期。膺千一之運。堯傳舜受。文顯武承。式至今休。是年也是月也是日也。我殿下以篤至之孝思。眞殿行禮。百僚咸造。踐位奏樂。臨門朝參。此誠泰運方啓。邦命維新之會。在廷臣僚。孰不感頌攢祝。而伏見宣諭。歷擧心法制度。德音藹然。辭旨懇摯。帝王之孝。莫大於繼志述事。而此實武王周公之心也。於戲。先大王深仁厚澤。盛德神化。浹民肥髓。洋溢區宇。何莫非後嗣王監法者。而若稽其冠百王合千聖之大綱要領。則箕疇之建極。是也。極者。至極之義。標準之名。中立而四方之所取正者也。一事一物之接。一言一動之發。無不極其義理之當然。而無一毫過不及之差。在昔武王。當庶頑煽亂之時。卓然建極于上。天下莫敢不相率而歸極。自南自北。無思不服。八百年基業。實本於此。先大王粤自初服。一用此道。備經艱危。而堅守勿撓。卒乃九五福保極。措一世於春臺壽域。億萬年鞏基。奠國勢於泰山磐石。此莫非建極之功。而在今繼述之道。豈有大於此者乎。然聖人建極。亦有本領工夫。終始典學。先立大本。此舜禹所以有精一之傳。孔顔所以有克復之云。皆正吾此心。而爲建極之本者也。蓋極是義理之至極處。苟或以一毫私意。參錯於其間。則刑政敍討之際。不得行其天理之公。得其彝倫之敍。此則非建極之道也。惟皇作極。萬方視傚。而皇王所建之極。若有違於至極之道。則民何所取則。而亦豈得爲萬世之法程哉。至若言路開閉。所關爲大。若從臺言。天討自行。今日臨門。便同一初。廓揮英斷。此正其時。先大王甲辰光御之後。賞獻贊之承宣。先闢言路。猗歟盛哉。顧今言路未闢。如臣無似。忝竊匪據。小而露醜。大而僨事。指不勝摟。而司直之地。尙無駁正之論。謇諤之無聞。據此一端。從可知矣。至於罷虎贖之綿布。以紓民力。久任京外官。責以成效。新服一令之出。四方拭目。此皆是月以後之事。亦從建極中推出來者也。亦豈非所當法者乎。今日之踐位行禮。乃所以繼述。而繼述之道。惟在於建極二字。臣之區區愚忱。敢以此爲獻。伏願聖上。益加懋哉。上以紹五十年功化。下以貽億萬世裕謨焉。上曰。所奏切實。當體念矣。出擧條命善曰。今日臨門朝參。寔出我聖上感時寓慕之孝思。而恭聽綸音。繼志述事之意。褒忠奬節之敎。藹然於十行之間。臣不勝激仰攢頌之至。第伏念古之甲辰。今之甲辰。相去六十餘年。而以時勢言之。則古之甲辰難而易。今之甲辰易而難。蓋古之甲辰。當先朝光御之初。忠逆混淆。主勢孤弱。凜乎如一髮之危。而卒之朝象底定。邦基永鞏。克享五十年太平之休者。以其君臣上下。恐懼警惕。扶植名節。勦蕩亂逆。必以明天理正人心。爲時措之第一義故也。所以難而易也。至若今之甲辰。我殿下之勵精圖理。九年于玆。治成制定。時和歲豐。景貺有川至之慶。寶曆奠盤泰之固。比諸古之甲辰。可謂旣安且寧。而秖緣丙丁以後。歲月稍久。隄防漸弛。習俗狃安。士氣委靡。懲討一事。擔閣笆籬。鄭妻禍根也。而偃處近畿。不以爲憂。龜柱逆魁也。而出置陸地。不以爲怪。甚至於生出亘萬古所無之夏賊。而朝廷之上。亦未見剚腹刎頸。食肉寢皮之人。天理由是而晦塞。人心由是而陷溺。實有駸駸然莫可收拾之慮。此莫非群下不誠不忠之罪。而臣愚死罪。竊以爲殿下之奮發振刷。其視丙丁年間。不啻有十漸之歎矣。若使今日褒奬之忠良。得見今日姡嬉之朝象。則當以爲如何也。所以易而難也。人臣之勉戒于君上者。必曰勤聖學開言路。節財用訪人才。而臣意則猶屬次第講究之事。今日之明目張膽。遑遑如救焚拯溺者。無出於明天理正人心六字。而此實繼志述事之急先務。踐位行禮之一大政。伏願深軫聖念。益懋乾剛。俾臣等獲覩先朝五十年功化。復始自今。是臣區區之祝也。上曰。所奏切實。當體念矣。出擧條樂性曰。今年今月今日。卽英廟御極之周甲。而聖孝彌篤。愴慕益新。乃於是日。臨門受朝參。此實千古罕有之盛擧也。小大群情。孰不欽歎感泣也。況伏讀宣諭之文。念舊褒忠之至意。卓越隆摯。逈出尋常萬萬。在廷臣僚。尤孰不欽歎感泣。益激爲國效忠之心乎。此實爲光聖孝扶人紀之一大政矣。仍伏念賞刑者。有國之大政。賞莫先於褒忠。刑莫先於治逆。固不可以偏廢矣。殿下以是日踐位行禮。亶出於繼志述事。而旣擧褒忠之典。又嚴治逆之道。然後可以興勸忠志之士。懲畏亂逆之徒。而竊覸殿下治逆之政。漸益寬弛。三司之啓。積成卷軸。經年閱歲。元惡巨慝。戴頭假息。義理湮晦。王法莫伸。刑政之失。孰甚於此。伏願亟允三司之請。以洩神人之憤。以嚴懲討之典。且於今番吳始壽復官爵事。臣竊有區區之見矣。臣伏見肅廟朝辛酉故相臣金壽恒。論吳始壽獄事箚批。有曰始壽做出罔測之言。一以誣辱先朝。一以實逆柟臣强之說。有曰斷以逆律。未爲不可。而參酌賜死。固出於從輕之典也。厥後貸死還配之命。豈以始壽罪犯。有一毫容恕之端而然哉。實欲仰體慈聖好生之盛意耳。又於是年六月。三司請對時。臣高祖故判書臣萬容。以都憲。與諸臣力請始壽之正法。肅廟下敎。有曰始壽之罪。予固知其難貸。而因慈聖之敎。特用寬典。欲爲減死矣。更加思惟。則始壽做出虛言。誣辱先王。無君不道之罪。實與叛逆無異。仍命賜死。蓋當初下敎。雖出於奉承慈聖好生之德意。而始壽之罪。實關先朝。則終不得容貸也。噫嘻。始壽之罪案。全在於做出凶言。誣辱先朝。則其不可以久遠而赦之也。明矣。今其子孫。以丙寅咨文。爲鳴冤之端。此之不可爲證援。誠如吏判金履素等疏語。而伏見殿下批旨。則有曰。已有處分。難以變改。臣愚死罪。竊以爲過也。始壽之罪誠可冤。則處分固不可變改也。旣其不然。則亟命還寢。遵守肅祖成命。則實尤有光於繼述之聖孝。而未見其有變改之嫌矣。伏願更加三思。還寢吳始壽復官爵之命焉。上曰。諸大臣之意。何如。尙喆曰。吳始壽之當初罪死。此出公家文案。臣亦豈不知。而若其後孫鳴冤之後。雖有從前甲乙之論。至於槐院謄置之咨文。未及取見。固不敢倉卒臆對。而旣經覆奏。纔有處分。更考事實。益加審愼。務歸至當。恐似得宜矣。命善曰。本事顚末。臣亦未能詳知。不敢質言以對。而旣因時任大臣收議。判下屬耳。今雖有原任大臣所奏。恐不可不更考文蹟而處之矣。徽之曰。事在久遠。獄情雖未能詳知。而今伏聞肅廟辛酉處分時。有始壽做出虛言。誣辱先王。無君不道之罪。實與叛逆無異之下敎。則事係重大。不可因其子孫之鳴冤。遽然復官。更考文蹟後處分。恐合愼嚴之道矣。上曰。擧條留中。批答未下。尙喆曰。上號時。冊寶內入。每在習儀前。而今番三度習儀。旣已進定於來初九日。冊寶內入。若以當初啓下初十日擧行。則有違近例。初九日先爲內入。仍行習儀。何如。上曰。依爲之。出擧條尙喆曰。上號習儀。在於明日。而堂上徐有慶。謂有難便之端。尙不仕進。事體誠爲未安。從重推考。申飭行公。何如。上曰。依爲之。仍令牌招察任。可也。出擧條存謙曰。胎峯加封。事體甚重。有司之臣。宜卽按例擧行者。寧越胎峯加封事。前後屢有仰請。而旣承待年豐擧行之敎矣。今年年事。幸而登熟。秋成後擧行之意。分付該曹。何如。上曰。役民爲難。更考前例。該堂後日登對時稟處。可也。出擧條存謙曰。我國漂民之出來者。例自地方官。嚴刑究問。而近廢此法。故濱海乘船之民中流遇風。不思制船回泊之道。任其所之。漂到異域。看作常事。其中窮濫奸猾之類。至有利彼資給。故爲漂入云。揆以常情。豈有是事。莫測者人心。難保其必無。而昨今兩年。漂人領來差倭。幾乎無月無之。非但度支所費之難以支繼。其在邊情。誠極疎虞。雖以今番孫古男事言之。前後漂入。已至再次。畢竟擬刃彼人。攫取廛貨。以至於別書契之出來。古男旣用一律。同惡助勢之民。分輕重刑配。以爲懲一勵百之地。而他道沿海之民。未必盡知有所懲畏。又以申令之意。分付於三南及關東道臣。自本營各別嚴關於道內沿邑。風起之日。使之初不放船。俾絶漂流之患。設有不幸。而漂入彼地者。必以古男爲戒。毋犯一律之意。詳細曉諭於沿浦愚蠢之民。俾知法意截嚴。勿致自陷重辟之意。嚴飭。何如。上曰。依爲之。出擧條存謙曰。此前咸鏡監司李命植狀啓也。枚擧會寧府使柳鎭恒牒呈。以爲本府淸差開市時。大國人牛馬料容入之數。爲一千餘石。而本府所在耳麥。只是一百四十二石零。茂山府所在賑恤廳耳麥八百石。依例移劃需用事。請令廟堂。稟旨。分付矣。本府耳麥。所餘零星。有裕邑移劃。旣多已例。且今開市不遠。茂山府所在賑恤廳耳麥八百石。依狀請許劃。以爲需用之地。何如。上曰。依爲之。出擧條存謙曰。卽見開城留守鄭昌聖。報備局辭緣。則以爲本府每當勅行。例有餉米一百石。會付還牟五十石劃給之外。又自原春道。劃送雜物價三百二十八兩。自京畿分定物種於各邑。輸送本府。以爲添補支勅之資矣。中間因嶺東之歉荒。畿內之凋弊。一倂蠲減。只爲劃送米牟。而伊時之以本府財力之有裕。初不藉於補給之多寡矣。近來本府。已成敗局。如干排朔外。無措手之道。今番勅期。要不出於冬初。許多供饋接應之節。無他措辦之勢。嶺東劃送之錢。畿內分定之數。雖難復舊。本府所在餉耗中。限一二百石加給。至於還牟。當此大豐。得之無用。其代以五十石大米。換給爲辭矣。本府之財力。比前凋耗。兩道之添助。到今蠲減。餉耗加請。似出於勢不獲已。然此非每以爲例者。本府所在餉耗中。限一百石許劃。添作來頭支勅之需。至於以牟還米事。有難許施。置之。何如。上曰。依爲之。出擧條魯鎭曰。王世子冊禮後生辰。宗親文武百官。以黑團領於時敏堂行禮。而自前因特敎。或以權停例擧行。亦或有權停之時矣。今九月初七日。王世子生辰。重熙堂百官行禮之節。似當依禮文擧行。何以爲之。敢稟。上曰。今番則權停。可也。出擧條履素曰。今此上尊號時。各差備官及親祭時諸執事。皆以侍從塡差。而多在罷散中。無以分排。在前如此之時。或有請敍之例。何以爲之乎。上曰。侍從堂上堂下。違牌坐罷人竝敍用。罷削人員。別單書入。可也。出擧條一祥曰。本曹方物白綿紙。腐傷不用外。時在未滿三起。而用於冬至及謝恩使。則所餘不過千餘卷。來頭不時之需。不可不念。量宜別卜定。以爲預備之意。分付惠廳。何如。上曰。依爲之。出擧條時俊曰。向者重臣徐浩修。以北漢奉安御牒譜牒及敦府奉安御牒譜牒。不待式年。精寫添錄之意。陳達蒙允。北漢奉安本。已爲奉來矣。涓日添錄後。郞廳一員。當卽奉往于北漢。故敢此仰達矣。上曰。依爲之。出擧條上曰。李判府事進前。徽之進前。上曰。今年今日。臨是門而行是禮。又見卿等。予懷愴然。曷可容喩。徽之曰。褒忠之典。逈出尋常。感古恩言。又若是鄭重。惶隕感泣。不知所達。而第伏念古之今日。國事凜然。若非先大王聖德大業。豈有今日。今日之繼志述事。卽貽燕之謨也。億萬年奠安之基。專在我殿下一身上。伏望留意焉。上曰。果是貽燕之謨矣。今日致祭諸處。卿須往參。可也。又下敎曰。致祭家在京者知入。分付弘文館。卽令開坐議諡。發牌奉常寺官員。備往祭需事。申飭。祭文當製下矣。又下敎曰。四大臣五節度子孫入侍。履素等承命進伏。上曰。予是先大王之孫。卿等是故相之孫。豈不貴乎。今日致祭人子孫。竝與儒生。明日入侍。好矣。又下敎曰。玉堂出去。議諡。可也。履鏞等退出。上曰。禮判退去。斯速指揮擧行。俾不至日晩。可也。魯鎭退出。上曰。政官牌招開政。出榻敎又命書傳敎曰。未肅拜應敎牌招。卽爲會坐議諡。聖圭等進前曰。臣等俱以庸愚。本不合於淸朝耳目之列。而再昨引避。雖承勿退待之批。亦不敢自同無故。循常傳啓。至有喉院請推之擧。臣等不職之失。於是乎著矣。臣等何敢一刻晏然於臺次乎。請命遞斥臣等之職。上曰。勿辭。亦勿退待。聖圭所懷。合辭之體。何等至重。而今日入侍儒臣。雖承先出議諡之命。暫時遲待。同參合辭。事體則然。輕先退出。極爲未安。臣謂今日入侍諸玉堂。一竝推考。宜矣。上曰。依爲之。聖圭等各退就位。存謙曰。今日臨門朝參。事面尤爲自別。而入侍諸臺。不爲傳啓。還卽退出。臺體誠寒心。入侍諸臺。竝罷職。何如。上曰。生疎所致。推考。可也。出擧條聖圭等復進前曰。臣等俱以無似。未諳臺體。觸事生疎。進止顚錯。致有大僚請罷之擧。聖度包容。雖承只推之命。在臣等自處之道。其何敢一刻仍冒於臺次乎。請命遞斥臣等之職。上曰。勿辭。誼曰。大司憲李聖圭。司諫尹在醇。掌令李迪喆。持平沈晉賢。正言李顯道李翼晉。再啓煩瀆。退待物論矣。上曰。知道。聖圭等退出。上命書榻敎曰。新除授承旨。牌招察任。又命書榻敎曰。未肅拜臺諫竝許遞。前望單子入之。又命書榻敎曰。新除授臺諫牌招。上曰。政院該房下吏。一倂令攸司科治。出榻敎又命書榻敎曰。新除授臺諫。先入侍後謝恩。執義林濟遠。承命進伏。上曰。一司去來雖未及。而先入者先啓。宜矣。濟遠還爲退出。上曰。臺諫旣登筵席。豈可無端退出乎。誼曰。執義林濟遠。筵席進退之際。擧止顚錯。推考。何如。上曰。勿推。可也。出擧條濟遠進前曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。上曰。不允。請大靜縣定配罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請楸子島安置罪人李普行。亟令王府。拿鞫嚴問。上曰。不允。請物故罪人國榮。亟施孥籍之典。上曰。不允。請李義翊。更令王府。設鞫嚴問。期於得情。上曰。亟停勿煩。請李義直。亟令王府。設鞫得情。快正典刑。上曰。亟停勿煩。請南海縣移配罪人任觀周。亟令王府。設鞫嚴問。期於得情。上曰。亟停勿煩。請捕廳罪人煥九。亟令王府。嚴加鞫問。快正典刑。上曰。不允。濟遠曰。今日卽我先大王卽阼之日也。以殿下踐位行事之念。政法做措。何莫非仰體之端。而臣伏念先大王五十年在宥之治。以祛文務實四箇字。爲第一要道。敬天也。恤民也。尙德也。昭儉也。以至世道之彌綸。王綱之振肅。莫不基本於一實字。誠以三代以降。文弊漸勝。以文滅質之歎。在在皆然。雖有良法美制。不以實爲本。則將無以施爲故也。在今日法祖宗之道。這箇實字。實爲單傳要訣。請益留意於懋實之政。以爲繼述之本焉。上曰。所啓甚好。當體念矣。濟遠曰。朝參盛擧也。三司論議之所由出也。今日朝參。三司諸臣。旣已登對。則齊聲請討。自是節目間事。兩司做錯之失。臣以班次稍間之故。未知緣何事端。而至於玉堂官。雖有議諡之命。旣在合辭之列。不爲隨參。遽然退出。誠爲可駭。請今日入侍諸玉堂。竝施譴罷之典。上曰。旣有議諡之命。旋卽相率徑退。生疎所致。推考。可也。濟遠曰。臣言議拙訥。耳目寡陋。淸朝臺閣之任。自知不堪。而意外除命。忽下於殿庭成班之時。遁逃不得。章皇登對。進退周旋之際。自多謊亂失措之擧。至有承宣問備之請。此莫非臣生疎固陋之致。臣何敢一刻晏然於臺次乎。請命遞斥臣職。上曰。勿辭。亦勿退待。又下敎曰。莫重朝參。班次錯雜。事極駭然。當該押班監察。問名以入。孝建承命出問。以申史源。仰達。上曰。纔下西班監察拿處之敎。而只以申史源一人現告。焉有如許紀綱。押班諸監察。一竝先汰後拿。又命書榻敎曰。都監堂上徐有慶鄭昌順牌招。仍還內。諸臣以次退出。